b"\n_START_ARTICLE_\nDeusdedit av Canterbury\n_START_SECTION_\nNavn\n_START_PARAGRAPH_\nIf\xc3\xb8lge en tradisjon som kan spores tilbake til Goscelin og normannerne, alts\xc3\xa5 flere hundre\xc3\xa5r senere, het erkebiskopen fra f\xc3\xb8dselen av Frithona, men det er muligens en forvanskning av Frithuwine. En senere historiker, Peter Hunter Blair, bruker navnet Frithonas._NEWLINE_Navnet Deusdedit betyr \xc2\xabGud har gitt\xc2\xbb p\xc3\xa5 latin, og hadde v\xc3\xa6rt navn til en pave ikke s\xc3\xa5 lenge f\xc3\xb8r, pave Deusdedit (pontifikat 61-618); og det var vanlig blant mange tidligmiddelalderske saksiske biskoper \xc3\xa5 ta seg et nytt navn, ofte valgt fra samtidens pavenavn.\n_START_SECTION_\nErkebiskop\n_START_PARAGRAPH_\nDeusdedit ble konsekrert som erkebiskop av Ithamar av Rochester i 655, to \xc3\xa5r etter forgjengeren St. Honorius' d\xc3\xb8d. _NEWLINE_At han ble valgt til dette h\xc3\xb8ye embede, skyldes en overenskomst mellom herskerne Eorcenberht av Kent og Cenwalh av Wessex. _NEWLINE_Erkebisped\xc3\xb8mmet Canterbury ser ut til \xc3\xa5 ha hatt en noe uklar posisjon blant bisped\xc3\xb8mmene i landet i denne perioden. Under Deusdedits ni \xc3\xa5r som biskop ser det ut til at alle nye biskoper i England ble vigslet av keltiske eller utenlandske biskoper, og ikke erkebiskopen. Deusdedit av Canterbury var lenge overskygget av den mer innflytelsesrike Agilbert, som var biskop for vestsakserne, og hans effektive myndighet utstrakte seg dermed neppe ut over selve bisped\xc3\xb8mmer Canterbury og det inntilliggende bisped\xc3\xb8mmet Rochester, som tradisjonelt hadde v\xc3\xa6rt avhengig av Canterbury._NEWLINE_Deusdedit grunnla et nonnekloster p\xc3\xa5 \xc3\xb8ya Thanet, og deltok i grunnleggelsen av Medshamstead Abbey (senere Peterboroughkatedralen i 657. _NEWLINE_Synoden i Whitby ble holdt i hans d\xc3\xb8ds\xc3\xa5r, 664. Dette var en viktig hendelse i britisk kirkehistorie, ettersom det ble avgjort om man skulle f\xc3\xb8lge romersk eller keltisk skikk i landet. Deusdedit var p\xc3\xa5 den romerske siden, som gikk seirende ut av disputten, men ser ikke ut til \xc3\xa5 ha v\xc3\xa6rt med p\xc3\xa5 synoden fordi han var blitt smittet av pest. Han d\xc3\xb8de noen m\xc3\xa5neder senere."